钦定古今图书集成/方舆汇编/职方典/第1146卷 > 《重濬沔河碑》前人
## 钦定古今图书集成/方舆汇编/职方典/第1146卷 > 《重濬沔河碑》前人

案：《山海经》：“嶓冢之山，汉水出焉，而东流注于沔桑钦。”
《水经》：“沔水出武都沮县东浪谷中，又东迳沮水戍，而
东南流注汉。”汉、“沔”得互称矣。吾郡沔阳州者，居汉之
阳。汉自郡东播为芦洑河，东南至于上新口，迳鲶鱼
套、白汊，达于三江口。又自上新播于下新迳柳口，环
城之三面，而复折于三江口，合流趋于白湖。曰河、曰
“江”、曰“湖”，《方言》之讹也。曰“洑”、曰“汊”、曰“套”、曰“口”，象形之似
也。总之不离沔近是。而州人独称环城者为沔河云。
河𫷷废久矣，观察蜀苏公以时始濬之。其长某千某
百某十丈有奇，其广某十丈有奇，其为桥若堤石菑
竹楗，费金百有奇，其月某某有奇，其日某某有奇，其
受令部署文武吏若而人所不夺，穑地用不烦官府，
民不废时务，官不易朝常，工成而不愆于素。于是州
大夫李君，介邑之令王君，过某而请曰：“美哉使君之
功，旧史氏盍记之。某闻之楚伍举云：‘夫美也者，上下
外内、小大远迩，皆无害焉。如其尽民力以成私欲，使
民蒿焉忘安乐而有远心，安用目观’？”大夫起谢：某不
佞请征诸四民之言，盖河通而工商欢于市，曰：“乡者
负戴挽辂道回远，得不偿费，其材不足以备器用。今
而一苇杭之矣，土物无所不得，入不翔贵腾踊而帛
币无壅，旗亭阛阓，朝满夕虚，可以为美乎？”某曰：“美哉！”
大夫曰：“未也。盖河通而农欢于亩，曰‘乡者恒雨则陆
沉，骄阳则金铄。今而蓄为屯云，泄为行雨，受命于三
尺之桔槔，而无闵闵望岁矣。且夫绠汲而瓢饮，葭菼
榆柳而炊，蔬俎而鱻烹，佐我黍稷，以事我父母，乐我
妻孥，可以为美乎’？”某曰：“美哉！”大夫曰：“未也。盖河通而
士欢。于庠曰：‘水之为德也，锺汇之区，珠玉斯登；枯绝之野，林壑不毛。先王建学，辟雍頖宫，义谓斯矣。乃者
河涸而地脉斩焉渐尽。今而后萦之如带’”，抱之如珥，
而风气聚矣。将使二三子睹盈科而进道，放涟漪而
成文，可以为美乎？某膝席而对曰：“美哉！一举而四民
归德焉，是可记也。”遂不辞而为之铭。沔！彼流水阏者
谁？原田每每不可治，扼吾吭兮。旦饥。考量檃括谋
孔多，孰令听之竞作罗。吁嗟苏君手挽河，冯夷切和。
神哉沛水归其壑，焉知外，带有结兮衣有襘。万夫畚
臿千夫杵，鼚乎鼓之轩乎舞。蜿蜒长堤遽如许，云汉
为章章于天。皎若玉绳堕我前，金城汤池相钩连。以
溉我田挹而𣂏，麦秀渐渐黍油油，蟹螺污邪满其篝，
薮有薪蒸泽萑蒲。虞侯舟鲛与众俱，㐽以𦶜兰裳荷
华鲦，鲿鰋鲤鲂𫚈鲨，鸥鹭雁鹜䴔鶭鴐，唼喋萍藻暎
蒹葭，青翰之舟青丝筰。芋魁羹兮兰生酌，歌玉凫兮
胡不乐？天下熙熙为利来，廓开九市势恢恢。与我百
物佐三才，郑国在前白渠后。我思古人君为偶，有穹
斯石不以朽。